Stevning

Stevning er en by på Als med , beliggende 3 km nordvest for Guderup, 9 km sydøst for Nordborg og 17 km nord for Sønderborg. Byen hører til Sønderborg Kommune og ligger i Region Syddanmark.

Stevning hører til Svenstrup Sogn. Svenstrup Kirke ligger i Svenstrup 4 km nord for Stevning.

Geografi 
Vest for Stevning ligger Stevning Næs med Stevning Skov og Stevning Løkke. Ved Sandvig på næssets nordside ligger en af de bedste badestrande på Als. Stevning Nor Stien, indviet i 2004, går langs vandet mellem Sandvig og næssets sydspids.

Faciliteter 
Den tidligere skole er nu Stevning Kulturhus og Hjortspring Børnehus, hvor byens børn og unge kan benytte legeplads og boldbane. Børnehuset er normeret til 35 børn i 3 grupper og bruger også Kulturhusets faciliteter, fx gymnastiksalen. Kulturhuset danner rammen om badminton, motionsgymnastik og Zumba, som Stevning Idrætsforening står for.

Stevning Landsbylaug uddeler 6 gange om året lokalbladet "Rundt om Stevning", der også kan ses på laugets hjemmeside.

Historie

Navnet 
Navnet Stevning stammer fra urnordisk sprogperiode (jernalderen) og er dermed blandt de ældste stednavne på Als. Det indeholder ordet stavn i betydningen "fremspring" eller "næs", her brugt om halvøen Stevning Næs. Endelsen –ing betegner et ejerskabsforhold. Navnet Stevning får således betydningen: "Området som tilhører dem der bor på næsset".

Stevning Mølle 
Der har været mølle i Stevning siden slutningen af 1600-tallet. Den er brændt og genopført i 1834 og 1898. Landmændene kom også til møllen fra de omkringliggende byer. I 1930'erne fik gårdene selv kværne, så kun de små brug benyttede møllen, og det sidste korn blev malet i 1939. I 1941 blev selve møllen revet ned, i 1990 også porten og mellembygningen.

Stevningnor 
Syd for Gøllinggård lå et teglværk ved Stolbro Bæk, der løber ud i Stevning Nor på sydsiden af Stevning Næs. Teglværksprodukterne blev på hestevogn kørt til den lille bebyggelse Stevningnor på næssets sydspids. I 1875 blev der oprettet dampskibsforbindelse mellem Flensborg, Sønderborg og Aabenraa, og Stevningnor blev et af de 8 anløbssteder på ruten. Der var både passager- og godstrafik med flere daglige afgange i begge retninger. Der blev bygget en kro, hvor der blev handlet livligt med kul, korn, foderstoffer og byggematerialer. Svin og kreaturer blev her udskibet til slagterierne i Aabenraa og Faaborg.

I 1924 ophørte dampernes anløb af Stevning og dermed også driften af Stevningnor Kro. Anløbsbroen blev ødelagt af isen i vinteren 1940-41.

Stevning Andelsmejeri 
Stevning Andelsmejeri startede i 1892 og blev i 1937 slået sammen med mejerierne i Svenstrup og Havnbjerg. Det hævdes at være Danmarks første mejerifusion. Da mejeriet lukkede, kom der et mælkeudsalg i Stevning. Fra 1964 til 1979 kørte der
mælkevogn i byen, og indtil 1990 kunne man købe mælkeprodukter hos en købmand.

Amtsbanerne på Als 
Amtsbanerne på Als eksisterede 1898-1933. Stevning fik jernbanestation på amtsbanestrækningen Sønderborg-Nordborg. Stationen lå i den østlige ende af den ret store landsby. Som stationsbygning blev der opført en kro, som det var almindeligt på de tyske kredsbaner.

Genforeningssten 
I krydset ved Stevningnorvej 1 står en sten, der blev rejst på Valdemarsdag 1921 til minde om Genforeningen i 1920 og viser afstemningsresultatet.

Kroerne 
Stationskroen, der var i drift indtil 1946, overtog bevillingen fra Ravnsdam Kro, der havde været kongelig privilegeret landevejskro. Hans Hansens kro og købmandsforretning på hjørnet Sandvigvej/Ravnsbjergvej stammede fra 1800-tallet, hvor den blev drevet af slægten Martinsen. Stevning Kro blev opført i 1917. Den havde også landbrug og høkeri. Butiksdisken stod i krostuen helt til 1940, hvor kroen brændte efter et lynnedslag. I 1934-35 var landsbygaden blevet omlagt til landevej (Oksbølvej), så kroen blev genopført lidt tilbagetrukket på grunden, men den blev efterhånden mest brugt til selskaber. 2 km øst for byen ved landevejen til Nordborg lå kroen Paragraf Fem, så der var hele 5 kroer i byen og omegnen.

Noter

Eksterne kilder/henvisninger 

 Stevning Landsbylaug: Stevning – med uddrag fra bogen Svenstrup Kirkesogn Historie, Lokalhistorisk gruppe 1992
 SDFE kortviser: Målebordsblade, preussiske 1877-1920, danske 1920-71

Byer på Als
Byer og bydele med genforeningssten